/* KUMM/2010/0704 finali */ KOMUNIKAZZJONI MILL-KUMMISSJONI LILL-PARLAMENT EWROPEW U LILL-KUNSILL dwar il-ħtieġa u l-użu fil-futur ta' laħam separat b'mod mekkaniku fl-Unjoni Ewropea, inkluża l-politika ta' informazzjoni għall-konsumaturi





[pic] | IL-KUMMISSJONI EWROPEA | Brussel 2.12.2010 KUMM(2010) 704 finali KOMUNIKAZZJONI MILL-KUMMISSJONI LILL-PARLAMENT EWROPEW U LILL-KUNSILL dwar il-ħtieġa u l-użu fil-futur ta' laħam separat b'mod mekkaniku fl-Unjoni Ewropea, inkluża l-politika ta' informazzjoni għall-konsumaturi KOMUNIKAZZJONI MILL-KUMMISSJONI LILL-PARLAMENT EWROPEW U LILL-KUNSILL dwar il-ħtieġa u l-użu fil-futur ta' laħam separat b'mod mekkamiku fl-Unjoni Ewropea, inkluża l-politika ta' informazzjoni għall-konsumaturi WERREJ 1. Sommarju 3 2. Introduzzjoni 3 3. Konsultazzjonijiet 4 4. Il-Leġiżlazzjoni tal-UE fir-rigward tal-laħam sseparat b'mod mekkaniku 4 4.1. Id-definizzjoni ta' laħam sseparat b'mod mekkaniku 4 4.2. Dispożizzjonijiet dwar l-ispeċi tal-oriġini 5 4.3. Rekwiżiti għal stabbilimenti ta' produzzjoni u materji primi 5 4.4. Ir-rekwiziti tal-iġjene waqt u wara l-produzzjoni 5 4.5. Rekwiżiti tat-tikkettjar 5 5. Evalwazzjoni tal-Produzzjoni u l-Użu tal-MSM 6 5.1. Metodi ta' produzzjoni tal-MSM 6 5.2. Ammonti ta' MSM prodott 6 5.3. L-użu tal-MSM 7 5.3.1. L-Istati Membri 7 5.3.2. L-industrija tal-laħam 8 5.3.3. Konsumaturi 8 5.4. Kummerċ intra-UE, importazzjoni u esportazzjoni tal-MSM 8 6. L-Implimentazzjoni tar-rekwiżiti tal-iġjene u l-ittikkettjar dwar l-MSM 9 6.1. Spezzjonijiet uffiċjali 9 6.2. Aspetti ta’ sikurezza fl-ikel 9 6.3. L-implimentazzjoni tad-definizzjoni tal-MSM 10 6.4. Rekwiżiti għall-ittikkettjar taż-żewġ kategoriji tal-MSM 10 7. Il-Pożizzjoni tal-Kummissjoni 11 ANNESS I 13 ANNESS II 15 SOMMARJU Skont l-Artikolu 9 tar-Regolament (KE) Nru 999/2001[1] (ir-Regolament TSE), il-Kummissjoni tinħtieġ li tippreżenta kommunikazzjoni lill-Parlament Ewropew u lill-Kunsill dwar il-ħtieġa u l-użu fil-futur ta' laħam sseparat b'mod mekkaniku (MSM) fl-UE, inkluża l-politika ta' informazzjoni għall-konsumaturi. L-MSM huwa prodott billi jitneħħa l-laħam mill-għadam imlaħħam wara d-dissussar u mill-karkassi tat-tjur. Il-produzzjoni tal-MSM tista' tkun għodda biex jiżdied il-benefiċċju ekonomiku mill-irkupru tal-produzzjoni tal-laħam. Din il-Komuikazzjoni tipprovdi ħarsa ġenerali tal-ħtiġijiet speċifiċi ta' iġjene u l-ittikkettjar fil-leġiżlazzjoni tal-UE, il-produzzjoni u l-użu (inkluża l-perċezzjoni tal-konsumaturi dwar l-użu tal-MSM). Il-metodoloġiji li jintużaw biex jipproduċu l-MSM ivarjaw ħafna, u dan jirriżulta fi prodotti li huma differenti ħafna fir-rigward tal-aspetti viżwali u mikroskopiċi (istoloġiċi) u l-parametri tal-kwalità. L-ammont totali tal-MSM prodott huwa qrib is-700 000 tunnellati fis-sena; fl-2007 l-MSM ta' pressjoni għolja rrapreżenta 77 % u l-MSM ta' pressjoni baxxa 23 %. Fir-rigward tal-ispeċi, 88 % tal-MSM jittieħed mit-tjur u 12 % mill-ħnieżer. Il-produzzjoni tal-MSM mir-ruminanti huwa pprojbit minħabba l-leġiżlazzjoni BSE. Il-valur totali tal-produzzjoni tal-MSM rrapportat għalhekk jista' jiġi stmat bejn EUR 400 miljun u EUR 900 miljun fis-sena. 20 % tal-MSM prodott fl-UE jiġi esportat. L-importazzjoni hija neġligibbli. Il-Kummissjoni ma għandha l-ebda oġġezzjoni kontra li jitkompla jintuża l-MSM, li huwa appoġġjat b'mod ġenerali fl-Istati Membri u mill-organizzazzjonijiet tal-partijiet interessati. Ġew identifikati ċerti diffikultajiet waqt l-implimentazzjoni tar-rekwiżiti tal-iġjene u tal-ittikkettjar stabbiliti fil-leġiżlazzjoni tal-UE, speċjalment fir-rigward tad-definizzjonijiet applikabbli. Sabiex tkun żgurata l-applikazzjoni uniformi tal-liġi tal-UE u l-kompetizzjoni ugwali fis-suq tal-UE, il-Kummissjoni se tipprovdi dokument ta' gwida li jidentifika aħjar il-prodotti li jridu jitqiesu bħala MSM jew, jekk jixraq, tipproponi l-emendi leġiżlattivi. Barra minn hekk, il-Kummissjoni tikkunsidra li d-dispożizzjoni attwali fuq it-tikkettjar tal-MSM hija xierqa u għalhekk għandha tinżamm. INTRODUZZJONI Il-laħam separat b'mod mekkaniku (MSM) huwa prodott, miksub billi jitneħħa l-laħam li jibqa' mil-għadam jew mill-karkassi tat-tjur[2] billi jintużaw mezzi mekkaniċi, meta l-istruttura normali tal-fibri tal-muskoli tkun il biċċa l-kbira mitlufa jew immodifikata b'tali mod li mhijiex komparabbli mal-laħam regolari. L-MSM huwa materja prima importanti li jintuża biex jiġu mmanifatturati prodotti tal-laħam u preparazzjonijiet tal-laħam u l-produzzjoni tiegħu tista' tkun għodda importanti biex iżżid il-benefiċċju ekonomiku mill-produzzjoni tal-ikel. Madankollu, il-problemi potenzjali għas-saħħa pubblika marbuta mal-metodu speċifiku ta' produzzjoni, inkluż potenzjal ta' riskju tal-BSE, ġew identifikati fil-passat. L-użu ta' għadam tar-ruminanti bħala materja prima għall-produzzjoni tal-MSM ilu pprojbit fl-UE mill-2001. Fl-2006, fil-qafas tar-reviżjoni tar-Regolament TSE, il-Kummissjoni intalbet tippreżenta Komunikazzjoni lill-Parlament Ewropew u lill-Kunsill dwar il-ħtieġa u l-użu fil-futur tal-MSM fl-UE ġej minn għadam tar-ruminanti u speċi oħra, inkluża l-politika ta' informazzjoni għall-konsumaturi. Għalhekk, l-għan ta' din il-komunikazzjoni huwa: ( Li tingħata ħarsa ġenerali tad-dispożizzjonijiet legali attwali tal-UE relatati mal-MSM; ( Li tingħata ħarsa ġenerali u evalwazzjoni fuq il-produzzjoni u l-użu tal-MSM fl-UE; ( Li tiġi evalwata l-implimentazzjoni tad-dispożizzjonijiet tal-UE għall-produzzjoni u l-ittikkettjar tal-MSM u biex jiġi identifikat jekk hemmx bżonn ta' reviżjoni tagħhom fit-terminu medju. KONSULTAZZJONIJIET Il-Komunikazzjoni tal-Kummissjoni hija bbażata fuq l-informazzjoni mressqa mill-Istati Membri fuq l-użu u l-metodu ta' produzzjoni tal-MSM fit-territorju tagħhom. Sabiex tinġabar l-informazzjoni b'mod armonizzat, il-Kummissjoni bagħtet kwestjonarju lill-Istati Membri kollha. L-informazzjoni mitluba kienet tikkonċerna d-dettalji dwar il-metodi ta' produzzjoni, il-parametri wżati biex jiġi llokalizzat l-MSM prodotti b'metodi differenti, l-ispeċi li minnhom huwa prodott l-MSM, il-kwantitajiet prodotti, l-użi li jsiru, il-valur ekonomiku u l-intenzjoni li titkompla l-produzzjoni. Is-27 Stati Membri kollha wieġbu l-kwestjonarji. Barra minn hekk, il-Kummissjoni kkonsultat l-organizzazzjonijiet tal-partijiet interessati ewlenin fl-UE bħal; UECBV[3], AVEC[4], Clitravi[5], CIAA[6] u BEUC[7]. Informazzjoni addizzjonali fuq l-implimentazzjoni tad-dispożizzjonijiet legali tal-UE nġabret fuq il-bażi ta' rapporti minn missjonijiet li saru mis-Servizzi ta' Spezzjoni tal-Kummissjoni, l-Uffiċċju tal-Ikel u Veterinarju (FVO) tad-Direttorat Generali tas-Saħħa u l-Konsumaturi. IL-LEġIżLAZZJONI TAL-UE FIR-RIGWARD TAL-LAħAM SSEPARAT B'MOD MEKKANIKU Id-definizzjoni ta' laħam sseparat b'mod mekkaniku Skont il-Punt 1(14) tal-Anness I għar-Regolament (KE) Nru 853/2004[8] u l-Artikolu 3 (1) (n) tar-Regolament TSE, l-MSM huwa ddefinit kif ġej: "Laħam sseparat b'mod mekkaniku" jew "MSM" tfisser il-prodott li jirriżulta wara li tneħħi il-laħam minn ma għadam li jerfa' il-laħam wara l-iddussissar jew minn karkassi tal-pollam, mezzi mekkaniċi b'riżultat ta' telf jew modifika tal-istruttura tal-fibri tal-muskoli . Id-definizzjoni kienet maħsuba li tkun waħda ġenerika li tkopri l-metodi kollha ta' separazzjoni b'mod mekkaniku bil-għan li tiddifferenzja bejn l-MSM u per eżempju l-laħam maqtugħ u l-laħam kkapuljat, u li jiddaħħlu fis-seħħ ir-rekwiżiti tal-iġjene tal-ikel skont dan. Minħabba l-iżviluppi rapidi teknoloġiċi, tqieset xierqa definizzjoni flessibbli. Il-kriterji li ġejjin jiddefinixxu l-MSM: ( in-natura tal-materja prima " il-laħam minn ma għadam li jerfa' il-laħam wara l-iddussissar jew minn karkassi tal-pollam " ( l-użu tal-mezzi mekkaniċi; ( it-telf jew il-modifikar tal-istruttura tal-fibri tal-muskoli. Dispożizzjonijiet dwar l-ispeċi tal-oriġini Skont ir-Regolament tat-TSE, l-użu tal-għadam jew qatgħat bl-għadam tal-annimali bovini, ovini u kaprini huwa pprojbit għall-produzzjoni tal-MSM fl-Istati Membri kollha. Barra minn hekk, l-importazzjonijiet ta' prodotti b'oriġini mill-bovini, ovini jew kaprini ma għandhomx ikun fihom jew jiġu minn MSM li ġej mill-għadam ta' annimali bovini, ovini jew kaprini. Il-produzzjoni u l-importazzjoni tal-MSM miksuba minn speċi oħra huma permessi skont ċerti rekwiżiti iġjeniċi u ta' tikkettjar. Rekwiżiti għal stabbilimenti ta' produzzjoni u materji primi Minbarra r-rekwiżiti ġenerali stabbiliti bir-Regolament (KE) Nru 852/2004[9], ir-rekwiżiti speċifiċi għall-istabbilimenti ta' produzzjoni tal-MSM u l-materji primi minnn fejn jista' jinkiseb l-MSM huma stabbiliti fl-Anness III, it-Taqsima V, il-Kapitolu I, tar-Regolament (KE) Nru 853/2004. Ir-rekwiziti tal-iġjene waqt u wara l-produzzjoni Minbarra r-rekwiżiti ġenerali stabbiliti bir-Regolament (KE) Nru°852/2004, l-Anness III, it-Taqsima V, il-Kapitolu III, punt 1, tar-Regolament (KE) Nru°853/2004 stabbilixxa rekwiżiti speċifiċi tal-iġjene li jridu jiġu ssodisfati waqt jew wara l-produzzjoni tal-MSM. Id-differenzazzjoni tal-MSM miksub b'tekniki differenti (per eżempju pressjoni għolja u baxxa) ġiet meqjusa neċessarja minħabba l-influwenza ta' dawn it-tekniki fuq is-sensittività ta' prodotti għal kontaminazzjoni mikrobijoloġika waqt il-produzzjoni u trattament ulterjuri. Fl-Anness I tinsab taqsira tal-paragun tar-rekwiżiti speċifiċi dwar il-produzzjoni u l-użu tal-MSM fir-rigward tat-tekniki differenti. Rekwiżiti tat-tikkettjar Il-laħam separat b'mod mekkaniku (imsejjaħ wkoll laħam irkuprat b'mod mekkaniku) huwa sinifikament differenti minn "laħam" kif perċepit mill-konsumaturi. Huwa għalhekk ġie eskluż mid-definizzjoni tal-laħam stabbilita fid-Direttiva tal-Kummissjoni 2001/101/KE[10] li tirregola d-definizzjoni tal-laħam għall-iskopijiet tal-ittikkettjar. B'konsegwenza ta' dan, l-MSM u l-ispeċi li minnu jinkiseb l-MSM iridu jiġu imsemmijin b'mod speċifiku. Din ir-regola tal-ittikkettjar tapplika għall-prodotti koperti bid-definizzjoni tal-UE hawn fuq ta' "laħam separat b'mod mekkaniku"[11]. Barra minn hekk, ir-Regolament (KE) Nru 853/2004 jeħtieġ li l-pakketti maħsuba għall-forniment lill-konsumatur finali li fihom laħam ikkapuljat minn tjur jew solipedi jew preparazzjonijiet tal-laħam li fihom l-MSM għandhom ikollhom notifika li tindika li prodotti bħal dawn għandhom jissajru qabel ma jittieklu jekk dan jinħtieġ mil-leġiżlazzjoni nazzjonali. EVALWAZZJONI TAL-PRODUZZJONI U L-UżU TAL-MSM Metodi ta' produzzjoni tal-MSM Il-pressjoni wżata minn teknoloġiji differenti tvarja skont il-makkinarju u l-parametri wżati. L-Istati Membri l biċċa l-kbira jindikaw pressjonijiet ta' taħt il-100 bar (baxx daqs ftit bar), għall-produzzjoni ta' MSM ta' pressjoni baxxa, filwaqt li l-iktar pressjoni indikata għall-produzzjoni tal-MSM ta' pressjoni għolja kienet ta' 'l fuq minn 100 bar (sa 400 bar). Ġew irrapportati xi duplikazzjonijiet ta' pressjonijiet bejn iż-żewġ metodi ta' produzzjoni. Maż-żmien, ġew żviluppati teknoloġiji ġodda jew ġew applikati użi ġodda għal magni eżistenti. Xi kultant tintuża taħlita ta' teknoloġiji ġodda. L-aspetti ta' kwalità tal-MSM ivarjaw bejn il-magni wżati għall-produzzjoni u jiddependu fuq parametri diversi (ara l-Anness II). Viżwalment, l-MSM ta’ pressjoni għolja jirriżulta f’prodott ta’ konsistenza karatteristika u b’mod partikolari li tinħass twaħħal li tirriżulta minn telf jew modifika tal-istruttura tal-fibri tal-muskoli. Teknoloġiji oħra (MSM ta’ pressjoni baxxa), jistgħu jirriżiltaw fi prodott li ma jistax ikun jew qajla jista’ jiġi ddifferenzjat viżwalment mil-laħam ikkapuljat[12]. Mikroskopikament, evalwazzjoni tat-"telf jew modifika tal-istruttura tal-fibri tal-muskoli" hija possibbli billi jintużaw biċċiet mikroskopiċi ta’ laħam. Varjazzjoni kbira tal-modifika tal-istruttura interna tal-prodott tista' tiġi osservata skont il-parametri differenti ta' produzzjoni wżati. Ammonti ta' MSM prodott Erba’ Stati Membri ma għandhom l-ebda stabbiliment approvat għall-produzzjoni tal-MSM. Xi Stati Membri ma pprovdewx dejta fuq il-produzzjoni għal raġunijiet differenti. Għalhekk id-dejta mill-Istati Membri fit-Tabella 3 huma sottostimi. Stati Membri oħra ma setgħux jipprovdu dejta dwar differenzazzjoni bejn MSM ta’ pressjoni għolja u MSM ta’ pressjoni baxxa, u speċi li minnhon jiġi prodott l-MSM fit-territorju tagħhom. Dejta mill-industrija wriet varjazzjoni kbira fl-istimi tal-ammont tal-MSM prodott. Tabella 3: Il-produzzjoni tal-MSM waqt il-perjodu 2006-2007 rapportata mill-Istati Membri (tunnellati) Speċi ta' Oriġini | Tjur | Ħnieżer | Fniek | Mhux speċifikata | Total | Pressjoni għolja | 255 867 | 13 574 | 0 | 200 564 | 470 005 | Pressjoni baxxa | 87 347 | 18 827 | 0 | 30 979 | 137 153 | Mhux speċifikata | 65 000 | 25 000 | 73 | 1 170 | 91 243 | Total | 408 213 | 57 401 | 73 | 232 713 | 698 400 | L-ammont totali tal-MSM prodott f’20 Stat Membru huwa qrib is-700 000 tunnellata fis-sena (perjodu 2006-2007). Fejn kien speċifikat il-metodu ta' produzzjoni, l-MSM ta' pressjoni għolja irrappreżenta 77 % u MSM ta' pressjoni baxxa 23 %. Fejn ġiet indikata l-ispeċi, 88 % ta’ MSM kien joriġina minn tjur (prinċipalment brojlers, segwit minn dundjani) u aktar minn 11 % mill-ħnieżer. Il-produzzjoni mill-MSM minn speċi oħra bħalissa hija negiġibbli. B'mod ġenerali, il-valur ta' MSM ta’ pressjoni għolja, rapportat mill-Istati Membri varja minn EUR 0,3 sa EUR 0,6 kull kg. Il-valur ta' EUR 0,6 sa EUR 1,5 kull kg ġie irrapportat għall-MSM ta’ pressjoni baxxa. Il-valur totali tal-produzzjoni tal-MSM rrapportat għalhekk jista' jiġi stmat bejn EUR 400 miljun u EUR 900 miljun fis-sena. L-UE27 tipproduċi aktar minn 11 il-miljun tunnellata ta' laħam tat-tjur fis-sena, u tirrapporta fatturat annwali stmat ta' madwar EUR 20 biljun. Il-produzzjoni tal-MSM li toriġina mit-tjur tirrappreżenta minn 2 sa 4 % ta’ dan il-valur. L-UE27 tipproduċi aktar minn 22,5 il-miljun tunnellata ta' laħam tal-majjal fis-sena, u tirrapporta fatturat annwali stmat ta' madwar EUR 35 biljun. Il-produzzjoni tal-MSM li toriġina mit-tjur tirrappreżenta minn 0,1 sa 0,3 % ta’ dan il-valur. Il-biċċa l-kbira tal-produzzjoni fis-settur tal-ħnieżer hija l-MSM ta’ pressjoni baxxa. L-użu tal-MSM L-Istati Membri L-MSM ta’ pressjoni għolja u ta’ pressjoni baxxa jintuża l-iktar għal ikel maħsub għall-konsum mill-bniedem, ammont limitat ta’ MSM ta’ pressjoni għolja jintuża għall-ikel tal-annimali. Il-maġġoranza tal-Istati Membri ikkomunikaw li l-MSM jintuża fil-prodotti tal-laħam li għandhom jgħaddu minn trattament ta’ sħana eż. iz-zalzett tal-frankfurters. Xi uħud jindikaw l-użu ta’ MSM ta’ pressjoni baxxa għall-preparazzjonijiet tal-laħam (eż. pulpetti tal-laħam - meat balls ). Oħrajn indikaw li l-MSM ta’ pressjoni baxxa biss jintuża għall-produzzjoni ta’ prodotti tal-ikel, filwaqt li l-MSM ta’ pressjoni għolja jintuża biss fil-produzzjoni tal-ikel tal-annimali. Tlieta u għoxrin Stat Membru indikaw li jridu jkomplu jipproduċu l-MSM. Tnejn minn dawn l-Istati Membri jippermettu biss il-metodu ta' pressjoni baxxa. Erba’ Stati Membri ma jipproduċux l-MSM. Il-maġġoranza ta' Stati Membri (20) iqisu li l-ebda riskju speċifiku ta’ sikurezza fl-ikel m’hu assoċjat mal-konsum ta' ikel li fih jintuża l-MSM, billi rekwiżiti speċifiċi ta’ sikurezza fl-ikel huma stabbiliti fil-leġiżlazzjoni tal-UE. Barra minn hekk, ir-riskju għall-BSE huwa kopert bil-projbizzjoni li jiġi pprodott l-MSM miksub mill-għadam ta' annimali bovini, ovini u kaprini minn pajjiżi jew reġjuni fejn hemm riskju ta' BSE kkontrollat jew mhux determinat. L-industrija tal-laħam L-industrija li tipproduċi l-MSM esprimiet l-interess tagħha fil-produzzjoni ta' MSM kemm ta' pressjoni baxxa kif ukoll ta' pressjoni għolja. Hemm differenza kbira fil-volum ta' produzzjoni, il-metodi ta' produzzjoni u l-użu taż-żewġ tipi ta' MSM bejn l-Istati Membri. L-interess li jiġi prodott l-MSM bi pressjoni baxxa jiddependi fuq il-possibilità li l-kwalità għola tiġi valorizzata meta mqabbla mal-MSM ta' pressjoni għolja. L-MSM jintuża fil-produzzjoni ta' prodotti tal-laħam anke minħabba l-istruttura u l-kapaċità ta’ tgħaqqid tiegħu. Konsumaturi Il-kwalità tal-prodotti tal-laħam hija kwistjoni ta’ interess kbir lill-konsumaturi u l-konsumaturi huma mħassba dwar il-kontenut tal-prodotti tal-laħam fis-suq. Li l-MSM ikun indikat fuq it-tikkettjar bħala ingredjent huwa indikatur importanti tal-kwalità relattiva ta' prodotti tal-laħam. L-użu tal-MSM ta’ spiss huwa assoċjat ma’ prodotti ta’ kwalità baxxa. L-assoċjazzjoni tal-konsumaturi tista’ tkun favur l-użu tal-MSM fuq il-kundizzjoni li l-użu tiegħu huwa ttikkjettjat sew u jiġu stabbiliti regoli iktar ċari għall-produzzjoni u l-użu tiegħu. Għalhekk, mil-lat tal-konsumaturi mhuwiex aċċettabbli li l-MSM jiġi inkluż fi ħdan id-definizzjoni ta' laħam għal għanijiet ta' tikkettjar. Kummerċ intra-UE, importazzjoni u esportazzjoni tal-MSM Minkejja li l-Istati Membri rrapportaw il-kummerċ intra-EU, id-dejta eżatta ma setgħetx tiġi pprovduta. It-tħassib ewlieni dwar l-esportazzjoni jikkonċerna l-MSM ta' pressjoni għolja. Fl-2008, jista' jiġi stmat li madwar 150 000 tunnellata ta' MSM ġie esportat, prinċipalment lejn ir-Russja (49 %), l-Ukraina (33 %) u pajjiżi oħra mill-ex Unjoni Sovjetika. Fl-2008, l-esportazzjoni rrappreżentat 20 % mill-MSM prodott fl-UE b'valur ta' EUR 83 miljun u rrappreżentat żieda ta' 32 % meta mqabbla mal-2007. Qabel l-adozzjoni tar-Regolament (KE) Nru 853/2004, l-importazzjoni tal-MSM kienet pprojbita. Fir-rigward tal-laħam miksub minn biungulati u sa mill-adozzjoni tar-Regolament (KE) Nru 853/2004, pajjiż terz elenkat għall-importazzjoni ta' laħam frisk, jista’ jitlob l-elenkar ta' stabbiliment għall-MSM. Erba' stabbilimenti minn New Zealand huma elenkati taħt il-ftehim ta' ekwivalenza u permessi li jesportaw l-MSM. Fir-rigward ta’ laħam tat-tjur, billi ma ġie stabbilit l-ebda ċertifikat ta' importazzjoni skont ir-Regolament tal-Kummissjoni (KE) Nru 798/2008[13], l-importazzjonijiet ta' MSM ta’ tjur huwa pprojbit. L-IMPLIMENTAZZJONI TAR-REKWIżITI TAL-IġJENE U L-ITTIKKETTJAR DWAR L-MSM Spezzjonijiet uffiċjali L-evalwazzjoni tas-sistema ta' kontrolli uffiċjali mwettqa mill-awtoritajiet kompetenti fi stabbilimenti li jipproduċu, jitrattaw u jużaw l-MSM tagħmel parti milll-missjonijiet FVO fl-Istati Membri u l-pajjiżi terzi. Ġew identifikati ċerti nuqqasijiet (eż il-kwalità tal-materja prima, il-konformità ma' kriterji mikrobijoloġiċi) madankollu, b'mod ġenerali r-rapporti kkonkludew li l-kondizzjonijiet tal-produzzjoni, l-immaniġġjar u l-użu tal-MSM ġeneralment jikkonformaw mar-rekwiżiti tal-UE. Fir-rigward ta’ kontrolli uffiċjali fl-Istati Membri, jistgħu jintużaw indikaturi viżivi jew mikroskopiċi fil-livell ta' produzzjoni tal-MSM jew meta l-MSM jintuża bħala materja prima. Madankollu, fil-livell tal-bejgħ bl-imnut, fejn il-kontrolli uffiċjali jiffokaw, fost l-oħrajn, fuq l-ittikkettjar xieraq tal-prodotti finali li jkun fihom l-MSM, l-użu ta' indikaturi bħal dawn hija limitata, b'mod partikolari meta jintuża l-MSM ta’ pressjoni baxxa. Aspetti ta’ sikurezza fl-ikel B'mod ġenerali, l-MSM jista’ jintuża biss fil-prodotti tal-laħam ttrattati bis-sħana magħmula fi stabbilimenti approvati. Madankollu, l-MSM ta’ pressjoni baxxa, taħt ċerti kundizzjonijiet, jista jintuża wkoll fil-preparazzjonijiet tal-laħam li mhumiex maħsuba biex jiġu kkunsmati wara t-trattament tas-sħana. Meta titqies l-esperjenza flimkien mal-applikazzjoni ta' regoli tal-iġjene attwali, wieħed jista’ jikkonkludi li r-riskji għas-saħħa pubblika marbuta mal-konsum tal-preparazzjonijiet tal-laħam u prodotti tal-laħam, meta l-MSM jintuża bħala materja prima, jistgħu jitqiesu negliġibbli. Għalhekk, il-kontinwazzjoni tal-produzzjoni tal-MSM, meta titwettaq skont id-dispożizzjonijiet attwali dwar l-iġjene, ma għandhiex tkun ta' riskju għas-saħħa pubblika u għalhekk kwalunkwe tibdil fid-dispożizzjonijiet legali ma għandux ikun meħtieġ. Id-dejta dwar il-konformità mal-kriterji mikrobijoloġiċi bħan-nuqqas tas- Salmonella fl-MSM huma mqassra fir-rapport sommarju annwali tal-UE dwar it-tendenzi u s-sorsi taż-żoonożi u tal-aġenti żoonotiċi u tat-tifqigħat ġejjin mill-ikel fl-UE abbozzat mill-Awtorità Ewropea dwar is-Sigurtà fl-Ikel (EFSA) u ċ-Ċentru Ewropew għall-Prevenzjoni u l-Kontroll tal-Mard (ECDC). Id-dejta l-iktar riċenti mill-2008[14], tindika tendenza li kull ma tmur dejjem tikber ta’ konformità tal-MSM mal-kriterji tas- Salmonella sa mill-2006. Fl-2008 ( 1,6 % tal-kampjuni MSM ma kkonformawx mal-kriterju li huwa simili għall-persentaġġ ta’ nonkonformità mal-kriterji tas- Salmonella fil-kampjuni tal-laħam kkapuljat, il-preparazzjonijiet tal-laħam u tal-prodotti tal-laħam. ( 2,7 % mil-lottijiet tal-MSM ma kinux konformi. Dan kien ftit ogħla minn lottijiet ta' prodotti oħra. Dan il-persentaġġ kien ogħla mill-persentaġġ tal-kampjuni pożittivi minħabba li lott tqies pożittiv jekk wieħed mill-kampjuni minn lott irriżulta pożittiv. L-implimentazzjoni tad-definizzjoni tal-MSM Ġew irrapportati xi diffikultajiet dwar l-implimentazzjoni tad-definizzjoni tal-MSM mindu ġie applikabbli r-Regolament (KE) Nru 853/2004. Per eżempju, mhuwiex biss "l-laħam minn ma għadam li jerfa' il-laħam wara l-iddussissar jew minn karkassi tal-pollam" li jintuża bħala materja prima biex jiġi prodott l-MSM iżda wkoll il-laħam iddissossat. Jekk tkun intużat teknoloġija għal separazzjoni mekkanika f’ċerti Stati Membri, dan il-prodott jitqies bħala MSM, anke jekk il-materja prima ma jkun fiha l-ebda għadam imlaħħam wara d-dissussar jew minn karkassi tat-tjur jew jekk ma jkunx hemm telf ċar jew modifika tal-istruttura tal-fibri tal-muskoli. Fi Stati Membri oħra, il-prodott jitqies bħala MSM biss jekk l-elementi kollha fid-definizzjoni ta' MSM jiġu ssodisfati. Il-Industrija tal-Laħam tappoġġja it-tieni fehma li tindika li l-prodott finali għandu jitqies laħam jew kategorija separata ta’ laħam, jkun xi jkun il-metodu ta’ produzzjoni. L-iżviluppi teknoloġiċi mgħaġġla f'dan il-qasam irriżultaw ukoll fis-sitwazzjoni li xi teknoloġiji, li jużaw il-metodu ta' separazzjoni mekkanika tal-laħam, huma kapaċi jipprovdu prodott finali b'karatteristiċi qrib jew simili għal dawk ta' laħam kkapuljat Il-Kummissjoni tqis li, skont il-leġiżlazzjoni attwali, dan il-prodott huwa kopert bid-definizzjoni ta' MSM u għalhekk għandu jkun ittikkettat kif jixraq. Barra minn hekk, il-metodi użati mill-operaturi tan-negozju tal-ikel li jipproduċu l-MSM jintużaw ukoll għat-tneħħija tal-laħam mill-għadam wara trattament bis-sħana. Madankollu, huwa biss il-laħam frisk kif iddefinit fl-Anness I tar-Regolament (KE) Nru 853/2004 li huwa meqjus bħala materja prima għall-produzzjoni tal-MSM. Kienet innotata inċertezza dwar jekk il-prodott li jirriżulta għandux jitqies bħala MSM (u ttikkettjat kif jixraq). Il-metodi għall-ittestjar tal-laboratorju uffiċjali tal-prodotti wżati sabiex jaċċertaw il-preżenza tal-MSM fil-prodotti tal-laħam mhumiex kapaċi jiddistingwu jekk materja prima kienet MSM jew prodott miksub mill-għadam wara trattament bis-sħana li jirriżulta f'xi diffikultajiet matul il-kontrolli uffiċjali f'xi Stati Membri. Dawn id-differenzi fl-implimentazzjoni tad-definizzjoni tal-MSM jistaw jirriżultaw f'kompetizzjoni inġusta billi l-istess prodott, meta jintuża għall-produzzjoni tal-prodotti tal-laħam, jista’ jiġi ttikkettjat bħala laħam f'xi Stati Membri u bħala MSM f’oħrajn. Rekwiżiti għall-ittikkettjar taż-żewġ kategoriji tal-MSM Minbarra l-kriterju armonizzat tal-UE dwar il-kontenut tal-kalċju, il-kriterji varjabbli qed jintużaw mill-Istati Membri biex jiddeferenzjaw bejn l-MSM ta’ pressjoni għolja u dak ta’ pressjoni baxxa. Dawn il-kriterji huma bbażati fuq il-metodu ta’ produzzjoni, il-pressjoni u d-daqs tal-filtru użat, l-evalwazzjoni viżwali tal-MSM prodott, il-kontenut tal-proteina u tax-xaħam u l-eżami istoloġiku biex jevalwa t-telf jew il-modifikar tal-istruttura tal-fibri tal-muskoli. Kemm l-MSM ta’ pressjoni baxxa kif ukoll dak ta’ pressjoni għolja huma koperti bid-definizzjoni tal-MSM u jridu jiġu tikkettjati kif jixraq (ara iktar ’l fuq). Fir-rigward tal-MSM ta’ pressjoni għolja l-entitajiet kollha kkonsultati qablu li jikkonformaw mar-regoli attwali tal-ittikkettjar. Fir-rigward tal-MSM ta’ pressjoni baxxa, l-industrija tal-laħam madankollu, hija tal-opinjoni li meta, bbażat l-iktar fuq evalwazzjoni viżwali, il-prodott ma jkunx jista’ jiġi ddifferenzjat mil-laħam ikkapuljat, jista’ jiġi ttikkettjat bħala laħam (laħam jew kategorija speċifika ta’ laħam) minkejja l-metodu ta’ produzzjoni. L-argumenti tagħhom huma bbażati fuq il-kwalità tal-MSM ta’ pressjoni baxxa meta mqabbla mal-MSM ta’ pressjoni għolja. L-organizzazzjoni tal-konsumatur u ħafna mill-Istati Membri, li esprimew il-fehmiet tagħhom dwar din il-kwistjoni, jippreferu li ma jagħmlux distinzjoni bejn iż-żewġ tipi ta’ MSM għall-iskopijiet tal-ittikkettjar peress li hemm dubju li l-konsumaturi jifhmu d-differenza bejn MSM ta’ pressjoni baxxa u MSM ta’ pressjoni għolja. Għall-organizzazzjoni tal-konsumatur, huwa importanti ħafna li l-konsumaturi jkunu infurmati korrettament dwar l-ingredjenti u l-kwalità tagħhom. Mill-perspettiva tagħhom, l-obbligu li l-użu tal-MSM għandu jintwera fuq it-tikketta għandu jinżamm u l-ebda MSM fil-prodotti ma għandu jiġi moħbi minħabba li l-MSM ivarja b'mod sinifikanti minn "laħam" kif perċepit mill-konsumaturi. Interess ieħor tal-konsumaturi huwa li l-obbligu li jiġi ttikkettjat l-MSM ma għandux jiġi llimitat għall-ikel ppakkettjat minn qabel biss. IL-POżIZZJONI TAL-KUMMISSJONI B’riżultat ta’ dawn il-konsultazzjonijiet, il-Kummissjoni tieħu l-pożizzjoni li ġejja. - Ma hemm l-ebda oġġezzjonijiet dwar li jitkompla jintuża l-MSM ġej mill-ħnieżer u t-tjur: L-Istati Membri u l-organizzazzjonijiet tal-laħam tal-partijiet interessati jappoġġjaw li jitkompla jintuża l-MSM. Huma biss ftit l-Istati Membri li jippreferu jużaw l-MSM ta' pressjoni baxxa. Dan l-appoġġ ġenerali huwa parzjalment dovut għall-benefiċċju ekonomiku minn produzzjoni bħal din. Barra minn hekk, il-level tal-konformità mar-rekwiżiti tal-iġjene, inklużi l-kriterji mikrobijoloġiċi, ma jindikawx raġunijiet biex jirrestrinġu iktar il-produzzjoni attwali tal-MSM. Wieħed jista’ jikkonkludi li r-riskji għas-saħħa pubblika marbuta mal-konsum tal-preparazzjonijiet tal-laħam u prodotti tal-laħam, meta l-MSM jintuża bħala materja prima, jistgħu jitqiesu negliġibbli. Għalhekk, kwalunkwe bidla tad-dispożizzjonijiet legali rilevanti ma għandhiex tkun meħtieġa. - Il-Kummissjoni ma tappoġġjax l-introduzzjoni mill-ġdid tal-MSM mill-annimali bovini, kaprini u ovini. - Hi tirrikonoxxi li hemm bżonn li jiġu ddefiniti aħjar il-prodotti li jridu jiġu ddefiniti bħala MSM. Sabiex tkun żgurata l-applikazzjoni uniformi tal-liġi tal-UE u l-kompetizzjoni ugwali fis-suq tal-UE, il-Kummissjoni se tipprovdi dokument ta' gwida li jidentifika aħjar il-prodotti li jridu jitqiesu bħala MSM jew, jekk xieraq minn perspettiva legali, jipproponi l-emendi leġiżlattivi. - Tikkunsidra li l-obbligu li t-tikkettjar ta’ kwalunkwe tip ta’ MSM għandu jinżamm biex ikun żgurat li l-konsumaturi jiġu infurmati dwar l-użu tal-MSM in ġenerali. Barra minn hekk, il-Kummissjoni ma tappoġġjax distinzjoni bejn id-dispożizzjonijiet għall-MSM ta' pressjoni għolja u l-MSM ta' pressjoni baxxa. Għalhekk, il-Kummissjoni hija tal-opinjoni li d-dispożizzjonjiet attwali dwar it-tikkettjar huma xierqa u għalhekk ma għandhomx jinbiddlu. ANNESS I Rekwiżiti speċifiċi tal-iġjene dwar l-MSM (Regolamenti (KE) Nru 853/2004 u 2074/2005) Tabella 1: Tqabbil tar-rekwiżiti tal-iġjene tal- materja prima għall-MSM MSM ta’ pressjoni "baxxa" | MSM ta’ pressjoni "għolja" | Karkassi tat-tjur | Massimu ta’ tlitt ijiem | Massimu ta’ tlitt ijiem | Materja prima oħra minn biċċerija fuq il-post | Massimu ta’ sebat ijiem | Massimu ta’ sebat ijiem | Materja prima oħra minn post ieħor | Massimu ta’ ħamest ijiem | Massimu ta’ ħamest ijiem | Separazzjoni mekkanika | Immedjatament wara d-dissossar | Jekk mhux immedjatament wara d-dissossar, ħżin u trasport b’temperatura ta’ < 2°C jew iffriżar tal-għadam b’temperatura ta’ < -18°C (mingħajr iffriżar mill-ġdid) | Tabella 2: Tqabbil tar-rekwiżiti tal-iġjene tal-MSM wara l-produzzjoni MSM ta’ pressjoni "baxxa" | MSM ta’ pressjoni "għolja" | Ħżin jekk ma jintużax immedjatament | Miksi u ppakkjat, tkessiħ b’mhux iktar minn 2°C jew iffriżat b’temperatura interna ta’ < -18°C | Miksi u ppakkjat, tkessiħ b’temperatura ta’ mhux iktar minn 2°C jekk jiġi pproċessat fi żmien siegħa sa 24 siegħa; jekk le, iffriżat fi żmien 12-il siegħa wara l-produzzjoni, li tilħaq temperatura interna ta’ < -18°C fi żmien sitt sigħat. Ħżin massimu ta' MSM iffriżat għal tliet xhur b’temperatura ta’ < -18°C | Użu: | Jekk l-operatur tan-negozju tal-ikel ikun wettaq analiżi li turi li l-MSM qed jikkonforma mal-kriterji mikrobijoloġiċi għal-laħam kkapuljat[15]: ( fi preparazzjonijiet tal-laħam li b'mod ċar mhumiex maħsuba biex jiġu kkonsumati qabel ma jgħaddu minn trattament bis-sħana ( fi prodotti tal-laħam Jekk l-MSM ma jikkonformax mal-kriterji mikrobijoloġiċi: fi prodotti ttrattati bis-sħana prodotti fi stabbilimenti approvati biss | Għal prodotti ttrattati bis-sħana prodotti fi stabbilimenti approvati biss | Kontenut tal-kalċju[16] | Massimu 0,1% (= 100 mg/100g jew 1000 ppm) tal-prodott frisk | Mhux definiti | ANNESS II Eżempji ta’ parametri importanti għall-aspetti ta’ kwalità tal-MSM skont id-differenzi tal-makkinarju wżat għall-produzzjoni ( Djametru tat-toqba tad-discharge plate ( Dijametru tal-perforazzjoni tad-drum ( Il-veloċità tal-magna ( It-tensjoni tal-magna ( Pressjoni f’moduli varji ( Ir-rendiment tal-pressjoni-żmien ( Il-qatgħa tal-laħam pproċessata [1] Ir-Regolament (KE) Nru 999/2001 tal-Parlament Ewropew u tal-Kunsill tat-22 ta’ Mejju 2001 li jistabbilixxi regoli għall-prevenzjoni, kontroll u eradikazzjoni ta’ ċertu enċefalopatija sponġiformi li tinxtered, kif emendat bir-Regolament (KE) Nru 1923/2006. [2] Il-biċċa l-kbira tal-qatgħat tat-tjur ikkummerċjalizzati (eż. is-sider, il-koxxa u l-ġwienaħ) jitneħħew b'mezzi oħra bħal tqattiegħ qabel mal-karkassa li tibqa' tkun suġġetta għal separazzjoni mekkanika. [3] UECBV – Unjoni Ewropea tal-Kummerċ tal-Bhejjem u tal-Laħam. [4] AVEC – Assoċjazzjoni tal-Proċessuri tat-Tjur u tal-Kummerċ tat-Tjur fil-Pajjiżi tal-UE. [5] Clitravi – Ċentru ta' Kuntatt għall-Industrija tal-Ipproċessar tal-Laħam fl-Unjoni Ewropea. [6] Konfederazzjoni tal-Industriji tal-Ikel u x-Xorb fl-UE. [7] L-Organizzazzjoni Ewropea tal-Konsumaturi [8] Regolament (KE) Nru. 853/2004 tal-Parlament Ewropew u tal-Kunsill tad-29 ta' April 2004 li jistabbilixxi ċerti regoli speċifiċi ta' iġjene għall-ikel li joriġina mill-annimali (ĠU L 226, 25.6.2004, p. 22). [9] Regolament (KE) Nru. 852/2004 tal-Parlament Ewropew u tal-Kunsill tad-29 ta' April 2004 dwar l-iġjene tal-oġġetti tal-ikel (ĠU L 226, 25.6.2004, p. 3). [10] Id-Direttiva tal-Kummissjoni 2001/101/KE tas-26 ta' Novembru 2001 li temenda d-Direttiva 2000/13/KE tal-Parlament Ewropew u tal-Kunsill fuq l-approsimazzjoni ta' liġijiet tal-Istati Membri li għandhom x'jaqsmu ma' tikkettjar, preżentazzjoni u riklamar ta' oġġetti tal-ikel, ĠU L 310, 28.11.2001, p. 19 [11] Il-Paragrafu 1.15 tal-Anness I għar-Regolament (KE) Nru 853/2004. [12] Laħam ikkapuljat huwa ddefinit fir-Regolament (KE) Nru 853/2004 bħala "laħam mingħajr għadam illi ġie mqatta' rqiq u li fih inqas minn 1 % ta' melħ". [13] Ir-Regolament tal-Kummissjoni (KE) Nru 798/2008 li jistabbilixxi lista ta’ pajjiżi terzi, territorji, żoni jew kumpartimenti li minnhom jistgħu jiġu impurtati u jsir tranżitu ta’ tjur u prodotti tat-tjur fil-Komunità u r-rekwiżiti ta’ ċertifikazzjoni veterinarja (ĠU L 226, 23.8.2008, p. 1). [14] Il-Ġurnal tal-EFSA (2010) 1496. [15] L-assenza tas-Salmonella f’25g (ħames kampjuni) jekk ikun maħsub biex jittiekel nej jew mil-laħam tat-tjur. L-assenza tas-Salmonella f’10 g (ħames kampjuni) jekk minn speċi oħra minbarra t-tjur u maħsub li jittiekel imsajjar. [16] Skont l-Artikolu 4 u l-Anness IV għar-Regolament tal-Kummissjoni (KE) Nru 2074/2005 tal-5 ta’ Diċembru 2005 il-kontenut tal-kalċju tal-MSM ma jaqbiżx il-0,1% (100mg/100g jew 1000 ppm) u ddeterminat b’metodu standarizzat mhuwiex meqjus ħafna ogħla minn dak tal-laħam ikkapuljat..